Ainult täna! Boširov ja Petrov annavad Tallinnas loengu! – Propastop
01.04.2019
Propastop raporteerib uhkusega meie korraldusmeeskonna erakordsest kordaminekust: Eestisse õnnestus tuua oma tööst rääkima Ruslan Boširov ja Aleksandr Petrov. Venemaa salajaste operatsioonide eksperdid ja meediamanipulatsioonide praktikud jagavad elavas vestluses kõigile huvilistele oma mõtteid ja kogemusi.
Küllap on paljudele teada, et Boširov ja Petrov on meeste lavanimed. Boširovi pseudonüümi taga peitub Venemaa sõjaväeluure polkovnik Anatoli Tšepiga, Petrovi võrratut rolli esitab aga sõjaväearst doktor Aleksandr Miškin. Pärast Skripali mürgitamisjuhtumit on paarist saanud populaarsed meediastaarid, kes pannud inimesi nutma ning naerma üle maailma.
Loeng-seminari teemad on alljärgnevad:
– Näidisintervjuu “Valeta tuima näoga!” viib läbi erikülaline, propagandakanali RT peatoimetaja Margarita Simonjan.
– “Kuidas nad meid leidsid?” Sissevaade Bellingcati uuringutesse, mis viisid Skripali mürgitajate paljastamiseni.
– “Suurlinnas säästlikult!” Londoni odavhotellide teejuht.
– “Ära viska kosmeetikat prügikorvi!” Ühendkuningriigi jäätmekäitluse eripäradest.
Kuulsad külalised viibivad oma sõnul Eestis esmakordselt ning on suures vaimustuses Tallinna vanalinnast. “Loomulikult Oleviste kiriku unikaalne 123,8 meetrine torn!” vastasid Boširov ja Petrov kui ühest suust, kui küsisime neilt lemmikvaatamisväärsuse kohta.
Avalik tasuta õpituba-loeng leiab aset täna, 1.04. kell 14 Rahva Raamatu Telliskivi kaupluses.
NB! Kuulama mahub piiratud arv inimesi, huvilistel palutakse enda osalemisest teada anda e-kirjaga [email protected] või Facebookis.